Лъчезар Станчев
Врабче и Гарван

chitanka.info

Врабчето

Чик-чирик! Пролетта

пак ще литне по света!

Весело запя капчука!

Няма вече люта зима,

песни звучни пак ще има,

славеят се връща тука

от далечен топъл юг.

Няма като него друг!

Гарванът

За какво се радваш бре,

че певците идват пак?

Тук без тях е по-добре.

Ех, че си голям глупак.

Врабчо, чудя ти се аз.

Щом закършат ясен глас

тия сладкопойни птички,

само тях ще слушат всички…

Врабчето

Гарчо, Гарчо завистлив,

грачиш грозно — кой е крив?

Те са по-добри от нас,

но не им завиждам аз:

хубавата песен птича

всеки трябва да обича.

Гарванът

Как тогава, прост врабец,

ще издигнеш ти гласец?

Врабчето

Чик! Не се срамувам аз

да си пея с моя глас!

В пролетните дни чудесни

трепка не едно крилце,

в пролетните дни чудесни

трябват песни от сърце!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.